Eva Kjer Hansen (V), 2004-10-22:
Jeg vil gerne takke for debatten og de mange kommentarer om ligestilling.
Men jeg må sige, at når forslagsstillerne bliver ved med at fremhæve det som værende et problem, at der eksempelvis i lovkataloget ikke er nogen lovgivningsinitiativer på ligestillingsområdet, er det simpelt hen useriøst.
For jeg synes, at forslagsstillerne forsømmer at forholde sig til den problemstilling, at på en række områder kan vi ikke lovgive os ud af problemerne.
Selv om vi har en solid ligestillingslovgivning i Danmark, har vi altså også områder, hvor lovgivningen ikke er tilstrækkelig til at få opfyldt de mål, som vi gerne vil nå.
Der er jo, som jeg var inde på i min tale, bl.a. problemet med den megen vold, der begås mod kvinder.
Der er klar lovgivning på området, og alligevel er vi i den situation, at f.eks. omkring 40.000 kvinder bliver udsat for vold fra deres partner.
Så det er altså andre initiativer, der skal til.
Når vi har et problem med, at kvinderne ikke søger ind på nogle bestemte studier, kan vi jo heller ikke lovgive os ud af det, men vi kan motivere pigerne, vi kan give dem oplysninger, vi kan gå i dialog med dem, om ikke det var interessant også at gå ind på de områder.
Når vi mangler kvinder i lederstillinger, når vi har få kvinder på posterne som topchefer, er det jo heller ikke lovgivning, der skal til, men netop en bevidst personalepolitik, hvor man tænker kvindernes talenter og kvalifikationer ind og sørger for at gøre brug af dem, i form af at kvinderne også får lederjob.
Så det er på en række områder simpelt hen utilstrækkeligt bare at tale om mere lovgivning.
Der, hvor forslagsstillerne så har ønsker om at ændre lovgivningen, må jeg sige, at der er der en række områder, hvor jeg simpelt hen er uenig i, at lovgivningen skal ændres.
Det er bl.a. i forhold til forslaget om at udvide fædreorloven til 6 uger.
Den her regering har jo netop sørget for en væsentlig bedre barselorlov og udvidet den til op til 1 år og givet faren og moren friheden til at finde ud af, hvem det så er, der skal benytte orloven.
Det er jo langt bedre end det, vi så under den tidligere regering, hvor faren havde de 2 uger, og så var der, det var vist uge 25 og 26, hvor han også kunne få lov til at holde orloven.
Så jeg ser kun det her som et forsøg på at følge op på den positive modtagelse, der har været af regeringens lovændring gående på 1 års barselorlov.
Så er der kravet i forhold til barselfonde, og jeg må sige, at jeg studser over den manglende respekt for arbejdsmarkedets parter på det her område.
Der har netop været forhandlinger i gang, og jeg synes, at det er vigtigt, at arbejdsmarkedets parter finder ud af initiativerne omkring barselfonde.
Beskæftigelsesministeren har meldt ud, at han vil følge op med lovgivning i forhold til at sikre, at alle bliver dækket ind.
Så er der et krav om, at vi skal afskaffe betalingen for pasning af børn i eget hjem – igen en ordning, der har udvidet valgmulighederne for børnepasningen for familierne.
Jeg er helt uenig i, at man skal afskaffe sådan et tilbud til familierne.
Igen synes jeg i forhold til børnepasningen, at det netop er vigtigt, at der er så mange forskellige muligheder, fordi det giver familierne den bedste mulighed for at indrette sig, som det nu passer familierne allerbedst.
Det, jeg så må sige jeg studser allermest over i forslaget til vedtagelse fra forslagsstillerne, er den pind, der siger: øge hjælpen til unge med anden etnisk baggrund, der ønsker at bryde med en undertrykkende familiestruktur.
Hvis der er noget, denne her regering har sørget for, så er det jo netop at øge hjælpen til unge med anden etnisk baggrund til at kunne bryde deres undertrykkende familiestruktur.
Det har om noget været et initiativ, der har hjulpet de unge mennesker til at bryde den undertryggende familiestruktur.
Så det er lidt svært at hitte ud af, hvad det er, forslagsstillerne egentlig har tænkt sig.
På mange af de områder, som der ellers har været fremme, som jeg også har nævnt tidligere, har jeg sat en række initiativer i gang.
Så der sker rigtig meget på området.
Regeringen tager problemerne med manglende ligestilling alvorligt, og jeg kan slutte med at sige til hr. Naser Khader, at jeg gør noget ved hensigtserklæringerne, og det fremgik jo allerede af min besvarelse her i dag, at der er rigtig mange initiativer, der er sat i gang.